BGRIM ธุรกิจสดใสต่อเนื่อง ลุ้น Q2 กำไรโตก้าวกระโดดแนะซื้อ”เป้า 32 บ.
BGRIM ธุรกิจสดใสต่อเนื่อง ลุ้น Q2 กำไรโตก้าวกระโดดแนะซื้อ"เป้า 32 บ.
17 พ.ค. 2561

บล.บัวหลวง ระบุในบทวิเคราะห์วันนี้(17 พ.ค.61) ว่า บริษัท บี.กริม เพาเวอร์ จำกัด (มหาชน) หรือ BGRIM ประกาศกำไรสุทธิที่  723 ล้านบาท เติบโต 6% เทียบช่วงเดียวกันของปีก่อน และ 58%เทียบไตรมาสก่อนหน้าโดยกำไรสุทธิมากกว่าที่เราคาด 31% เนื่องจากกำไรพิเศษจากอัตราแลกเปลี่ยนมากกว่าที่เราประมาณการ แต่สอดคล้องกับที่ตลาดคาด หากไม่รวมกำไรพิเศษ กำไรหลักจะอยู่ที่ 368 ล้านบาท ลดลง 13% เทียบช่วงเดียวกันของปีก่อน แต่เพิ่มขึ้น 6%เทียบไตรมาสก่อนหน้าตัวเลขกำไรหลักต่ำกว่าที่เราและตลาดคาด 36% เนื่องจากส่วนแบ่งกำไรของผู้ถือหุ้นส่วนน้อยมากกว่าที่เราคาด
คาดว่ากำไรหลักไตรมาส 2/61 จะอยู่ที่ 444 ล้านบาท เพิ่มขึ้นอย่างก้าวกระโดด 39% เทียบช่วงเดียวกันของปีก่อน หนุนโดยกำลังการผลิตที่เพิ่มขึ้นใหม่จากโรงไฟฟ้า ABPR3 (โรงไฟฟ้า SPP ขนาด 74 เมกะวัตต์ เริ่มดำเนินการเชิงพาณิชย์ในเดือน ก.พ. 2561) และโรงไฟฟ้า ABPR4 (โรงไฟฟ้า SPP ขนาด 74 เมกะวัตต์ เริ่มดำเนินการเชิงพาณิชย์ในเดือน มิ.ย. 2561) กำไรหลักคาดโต 21%เทียบไตรมาสก่อนหน้าหนุนโดยกำลังผลิตไฟฟ้าที่เพิ่มขึ้น การรับรู้ได้ทั้งไตรมาสจากโรงไฟฟ้า ABPR3 กอปรกับเป็นช่วงไฮซีซั่นของอัตราค่าไฟและการผลิตไฟฟ้า
คาดว่า BGRIM จะประกาศกำไรหลักไตรมาส 2/61 เติบโตมากกว่า 10% ทั้ง เทียบช่วงเดียวกันของปีก่อน และเทียบไตรมาสก่อนหน้าขณะที่หุ้นตัวอื่นๆ ในกลุ่มโรงไฟฟ้าภายใต้การวิเคราะห์ของเราคาดว่าจะมีการเติบโตของกำไรหลักโดยรวมเพียง 1% เทียบช่วงเดียวกันของปีก่อน และ 16%เทียบไตรมาสก่อนหน้ายิ่งไปกว่านั้น BGRIM มีแนวโน้มประกาศกำไรเติบโต HoH ในช่วงครึ่งหลังของปี 2561 ซึ่งปกติช่วงครึ่งหลังของปีจะเป็นช่วงโลว์ซีซั่นของอุตฯไฟฟ้า ยิ่งไปกว่านั้นยังมีอัพไซด์ต่อมูลค่าพื้นฐานของหุ้นจากการโครงการใหม่ที่บริษัทเจรจาและรอเซ็นสัญญา รวมทั้งบริษัทมีแนวโน้มลดต้นทุนทางการเงิน (จากการรีไฟแนนซ์หนี้สินในครึ่งปีหลัง) ดังนั้นยังคงคำแนะนำ “ซื้อ”  ด้วยราคาเป้าหมาย ณ สิ้นปี 2561 ที่ 32 บาท